|  |
| --- |
| Корпоративни комуникации |
| A1 България |
| 0882 201 209 |
| http://www.а1.bg |
| http://www.facebook.com/A1Bulgaria |

София,

5 март 2025 г.

**A1 e на четвърто място сред най-бързите мобилни мрежи в света според Ookla®**

* *Мобилната мрежа на A1 България е сред най-бързите в света за периода юли-декември 2024 г.*
* *Според доклада на Ookla A1 постига Speed Score™ 241,09 в сравнение със средната стойност за българския телекомуникационен пазар от 201,27.*
* *Компанията затвърждава лидерската си позиция в мобилния интернет и технологично превъзходство.*

Мобилната мрежа на A1 беше класирана на четвърто място в световната Топ 10 класация на най-бързите мобилни мрежи според [най-новия доклад на Ookla Speedtest®](https://www.speedtest.net/awards/world/2024?award_type=carrier&time_period=q3-q4). Постижението на компанията е Speed Score™ 241,09 в сравнение със средната стойност за българския телекомуникационен пазар от 201,27. Класацията е на базата на близо 500 491 теста на потребители, проведени на смартфони през втората половина на 2024 година.

„Признанието да сме сред най-бързите мобилни мрежи в света подчертава силния стремеж на А1 да поставя нови стандарти в индустрията. Скоростта и надеждността са в основата на свързаността от следващо поколение и ние продължаваме да инвестираме във върхови технологии, за да създаваме възможности за потребителите и бизнеса. Нашата цел е не просто да сме в крак с иновациите в света, но да сме лидер на глобално ниво“, **заяви Александър Димитров, главен изпълнителен директор на А1 България.**

В края на януари тази година Ookla® отличи А1 за втора поредна година като най-бързата мобилна мрежа в България със Speed Score™ 241,09, медианна скорост на сваляне 185,96 Mbps, медианна латентност 17 ms, на базата на данни от втората половина на 2024 година.

Към момента 5G ULTRA предоставя гигабитови скорости и ниско времезакъснение с покритие на 86% от населението в България, включително почти всички населени места с над 3000 жители, ключовите пътни артерии и основните курорти. Максималните скорости на сваляне в 5G мрежата на А1 надхвърлят 1.96 Gbps.

А1 започна да предлага достъп до 5G ULTRA на клиентите в началото на 2021 година и компанията остава отдадена на истинските 5G технологии и постоянни иновации в сферата на свързаността.

*\*Според Ookla®, на базата на данни от Speedtest Intelligence® тестове, проведени на територията на България в рамките на периода юли-декември 2024 г. за скоростта на мобилната мрежа. Търговските марки на Ookla се използват с разрешение.Повече информация за тестовете и мобилната мрежа на А1:* [*www.А1.bg*](http://www.А1.bg)*.*

*\*\*Speed ScoreTM включва измерване на скоростта на изтегляне (download) и качване (upload) на всеки доставчик, за да оцени достигнатите скорости в мрежата.*

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2023 г. A1 България отчита приходи от 749,7 млн. евро, а сравнимата EBITDA e 303,7 млн. евро.*

***A1 Group*** *е водещ телекомуникационен доставчик в Централна и Източна Европа с повече от 29 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2023 година възлизат на 5,3 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*

***За Ookla***

*Ookla е световен лидер в мониторинга и анализа на свързаността, който предоставя на потребителите, бизнеса и други организации информация, базирана на данни, за подобряване на мрежите и клиентското преживяването в интернет. Ние помагаме на нашите клиенти да намерят ефективни решения на най-големите си предизвикателства и насърчаваме иновациите.*

*Ookla® e част от Ziff Davis (NASDAQ: ZD), водеща компания в областта на дигиталните медии и интернет, чието портфолио включва водещи марки от различни сектори: технологии, забавление, пазаруване, киберсигурност и маркетингови технологии. Сред най-разпознаваемите марки на Ookla са Speedtest®, Downdetector®, Ekahau®, RootMetrics® и други.*